Seychelles

Le Seychelles [se-shél(z)] es un stato independente e un archipelago del Oceano Indian, situate al nord e nord-est de Madagascar, al nord de Mauritio, e al est de Tanzania e le Comores. Le clima seychellese es tropical e humide, con 42 insulas de granito e 114 de corallo. Le insulas ha le Indice de Disveloppamento Human le plus elevate in tote Africa. Le productos traditional del Seychelles include cannella, vanilla, copra, cocos e batatas.

Il ha tres linguas official in le Seychelles: le lingua creol a base lexic francese que es le vernacular del archipelago; le francese standard, usate in le pressa, le reclamos e le ecclesias; e le anglese, usate in le administration e le affaires. Circa de 90% del population es de confession catholic.

Le insulas habeva nulle population indigena al ora de lor colonisation; dunque, lor habitantes proveni omnes del immigration. Descendentes de africanos, europeos, indianos e chineses es ben representate in le population, ma le elemento african predomina.

Le Seychelles es un republica presidential, independente desde le 29 de junio 1976. Post un periodo de governamento marxista unipartite (1977-1991), le Seychelles deveni un democratia multipartite con un sector touristic e financiari forte. Le crise economic mundial de 2008 ha gravemente afflicte le economia seychellese.

Le Seychelles es membro del Commonwealth, del Francophonia, del Union African, del ONU e de altere organisationes international.


 Referentias 

Categoria:Seychelles
Categoria:Archipelagos